Bèto Adriana

Eduardo (Bèto) Adriana (☆ 29 di yüli 1925 na Otrobanda - † 10 di aprel 1997 na Kòrsou) tabata un deportista kurasoleño i atleta olímpiko den ramo di atletismo, hisamentu di peso i deporte di tiru. E tabata un di e deportistanan mas destaká di Antias Hulandes ku un gran kantidat di logro nashonal i internashonal entre 1946 i dékada 1970.

 Bida 
Nasí na Otrobanda Adriana ta lanta den bario di Santa Rosa. Ku 13 aña e ta kuminsa praktiká atletismo, entre otro tiramentu di sper i disko i pushamentu di bala di heru. Despues e ta pasa pa praktiká futbòl, bòkseo i hisamentu di peso. Durante un periodo kortiko e tabata trein bodybuilding i na 1949 a sali ganadó di e promé kompetensia di Mr. Curaçao. Despues di esei el a konsentra riba hisamentu di peso i desde 1965 tambe tabata praktiká deporte di tiru. Su karera deportivo ta span mas ku 55 aña.

Den pushamentu di bala di heru Adriana ta bira medayista di oro durante Kampeonato Sentroamerikano i di Karibe na Barranquilla den 1946; medayista di plata na Guatemala den 1950 i medayista di plata na San Juan den 1962. Den Weganan Sentroamerikano i di Karibe 1954 na Mexico el a kompetí den tantu pushamentu di bala di heru (atletismo) i hisamentu di peso i a gana oro den tur dos kompetensia.Legendario deportista ‘Beto’ Adriana, esun di mas grandi, NAAM

Su mayor éksitonan Adriana e logra den deporte di hisamentu di peso i tabata wòrdu konsidera e miho pesista di tur tempu durante kampeonatonan mundial i regional. El a titulá kampeon di Kòrsou kategoria superpisá  di 1950 te 1965 (eksepto 1957) i tambe kampeon nashonal antiano stret di 1950 te 1965. Den hisamentu di peso el a gana tres medaya di bròns na Weganan Panamerikano entre 1955 i 1963. Na 1955 e ta termina number 5 den pushamentu di bala di heru. Adriana a representa Antias Hulandes na Weganan Olímpiko di Zomer, den deporte di hisa peso (1960, Roma) i deporte di tiru (1972, München).Bèto Adriana, Olympedia Na 1985 el a titulá kampeon, kategoria "English Match" durante e Kampeonato Antiano di Tiru na Kòrsou.

 Honor 
Curaçaose Sport Federatie (CSF) a dediká e premiashon deportivo anual di mas altu di Kòrsou na su persona, esta: Kopa Bèto Adriana. Na 1998 Post di Antias Hulandes a saka su potret riba un stampia den e seri "Verdienstelijke personen".

 Link eksterno 
 Profil Bèto Adriana, olympia.org

Category:Hende
Category:Deporte na Kòrsou
Antia Hulandes